Kwessies oor suiker, staal in parlement gepakArgieffoto Vraagstukke en geleenthede in die Suid-Afrikaanse suiker- en staalbedryf is Dinsdagoggend in die parlement gepak toe die portefeuljekomitee oor handel en nywerheid daaroor vergader het. Groter sekerheid is ook verskaf oor die toekoms van die Hoëveldpark-kompleks by Emalahleni (Witbank) in Mpumalanga, en Saldanha Staal aan die Weskus. Die departement van handel en nywerheid het gesê die land het suikerplantasies van sowat 365 000 hektaar wat deur 14 suikermeulens bedien word. Benewens die sowat 22 500 suikerboere is daar ook 85 000 direkte en 350 000 indirekte werksgeleenthede ter sprake in die bedryf, wat ŉ omset van omtrent R16 miljard het. Die suikerbedryf is gesetel in KwaZulu-Natal en Mpumalanga, met die belangrikste produksiegebiede by Malelane, Komati, Pongola, Umfolozi, Felixton, Amatikulu, Darnall, Gledhow, Maidstone, Dalton, Noordsberg, Eston, Sezela en Umzimkhulu. Die mees onlangse suikeroes was die laagste sedert 1983, en die oppervlakte onder suikerverbouing het sedert 2005 met 70 000 hektaar afgeneem. Die grootste probleem is dat die internasionale suikerprys tans laer as die Suid-Afrikaanse produksieprys is, met die regering se suikerbelasting wat die bedryf verder smoor. Suikerprodusente boer dus deesdae grootliks teen ŉ verlies. Die regering het dus met die suikerbedryf begin saamwerk om te bou aan ŉ suiker-meesterplan om die bedryf te red. Wat staal betref is dit al jare lank so dat die wêreld meer staal produseer as wat gebruik kan word, wat internasionaal ook ŉ probleem is, soos gesien kan word uit die agteruitgang van die staalbedryf in byvoorbeeld die VSA en Brittanje. Die Suid-Afrikaanse regering het dus nou ŉ invoerheffing op staal ingestel ten einde die plaaslike bedryf te help beskerm. Die aankondiging etlike maande gelede dat Saldanha Staal sy deure sou sluit, het die land en spesifiek die Wes-Kaap geskok, met die nasionale asook die Wes-Kaapse regering wat hard probeer om ŉ koper te kry en die staalaanleg oop te hou. Tot dusver was daar drie groot belangstellendes, maar die onderhandelings het tot dusver nie tot ŉ suksesvolle transaksie gelei nie. Ook wat Hoëveldpark by Emalahleni betref is onderhandelings oor herlewing aan die gang, met ŉ kleinerige mate van sukses wat behaal is, en die hoop op groter dinge in die toekoms.